ระเบียบคณะกรรมการข้าราชการฝ่ายศาลปกครอง

ว่าด้วยการเงินและการเก็บรักษาเงิน (ฉบับที่ ๕)

พ.ศ. ๒๕๕๖

 

โดยที่เป็นการสมควรแก้ไขเพิ่มเติมระเบียบคณะกรรมการข้าราชการฝ่ายศาลปกครองว่าด้วยการเงินและการเก็บรักษาเงิน เพื่อให้มีความเหมาะสมยิ่งขึ้น

อาศัยอํานาจตามความในมาตรา ๘๔ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ คณะกรรมการข้าราชการฝ่ายศาลปกครองจึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า “ระเบียบคณะกรรมการข้าราชการฝ่ายศาลปกครอง ว่าด้วยการเงินและการเก็บรักษาเงิน (ฉบับที่ ๕) พ.ศ. ๒๕๕๖”

ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกความในวรรคสองของข้อ ๑๐ ของระเบียบคณะกรรมการข้าราชการฝ่าย ศาลปกครอง ว่าด้วยการเงินและการเก็บรักษาเงิน พ.ศ. ๒๕๔๒ และให้ใช้ความต่อไปนี้แทน

“ใบเสร็จรับเงินจะต้องไม่มีการขูด ลบ แก้ไขเพิ่มเติมหมายเลขกํากับใบเสร็จรับเงิน จํานวนเงินหรือชื่อผู้ชําระเงิน หากใบเสร็จรับเงินลงรายการรับเงินผิดพลาดให้ทําการยกเลิกใบเสร็จรับเงิน นั้น เว้นแต่ปรากฏในภายหลังว่ามีการลงรายการรับเงินผิดพลาดซึ่งมิใช่เป็นการเปลี่ยนแปลงจํานวนเงิน หรือตัวผู้ชําระเงิน ให้แก้ไขโดยขีดฆ่าและลงลายมือชื่อกํากับ”

ข้อ ๔ ให้ยกเลิกความใน (๑) ของข้อ ๒๑ ของระเบียบคณะกรรมการข้าราชการฝ่าย ศาลปกครองว่าด้วยการเงินและการเก็บรักษาเงิน พ.ศ. ๒๕๔๒ ซึ่งแก้ไขเพิ่มเติมโดยระเบียบคณะกรรมการข้าราชการฝ่ายศาลปกครอง ว่าด้วยการเงินและการเก็บรักษาเงิน (ฉบับที่ ๔) พ.ศ. ๒๕๕๐ และให้ใช้ความต่อไปนี้แทน

“(๑) ผู้อํานวยการสํานักหรือผู้อํานวยการหน่วยงานที่เรียกชื่ออย่างอื่นซึ่งมีฐานะเทียบเท่าสํานัก ไม่เกิน ๓๐,๐๐๐ บาท”

ข้อ ๕ ให้ยกเลิกความในข้อ ๒๖ ของระเบียบคณะกรรมการข้าราชการฝ่ายศาลปกครอง ว่าด้วยการเงินและการเก็บรักษาเงิน พ.ศ. ๒๕๔๒ ซึ่งแก้ไขเพิ่มเติมโดยระเบียบคณะกรรมการข้าราชการฝ่ายศาลปกครอง ว่าด้วยการเงินและการเก็บรักษาเงิน (ฉบับที่ ๓) พ.ศ. ๒๕๔๗ และให้ใช้ความต่อไปนี้แทน

“ข้อ ๒๖ การจ่ายเงินให้จ่ายเป็นเช็ค หรือจ่ายโดยการสั่งให้ธนาคารโอนเงินจากบัญชีเงินฝากของสํานักงานหรือสํานักงานศาลเข้าบัญชีของเจ้าหนี้หรือu3612 ผู้มีสิทธิรับเงิน หรือจ่ายโดยการยินยอมให้ธนาคารหักเงินจากบัญชีเงินฝากของสํานักงานหรือสํานักงานศาลให้แก่เจ้าหนี้หรือผู้มีสิทธิรับเงินที่เป็นหน่วยงานของรัฐ ยกเว้นในกรณีจ่ายจากเงินสดย่อยการจ่ายเงินโดยการยินยอมให้ธนาคารหักเงินจากบัญชีเงินฝากของสํานักงานหรือสํานักงานศาลให้แก่เจ้าหนี้หรือผู้มีสิทธิรับเงินที่เป็นหน่วยงานของรัฐ ให้กระทําได้ต่อเมื่อได้รับความเห็นชอบจากเลขาธิการแล้ว”

ข้อ ๖ ให้เพิ่มความต่อไปนี้เป็นข้อ ๒๘/๑ ของระเบียบคณะกรรมการข้าราชการฝ่าย ศาลปกครองว่าด้วยการเงินและการเก็บรักษาเงิน พ.ศ. ๒๕๔๒

“ข้อ ๒๘/๑ การจ่ายเงินโดยการยินยอมให้ธนาคารหักเงินจากบัญชีเงินฝากของสํานักงานหรือสํานักงานศาลให้แก่เจ้าหนี้หรือผู้มีสิทธิรับเงินที่เป็นหน่วยงานของรัฐให้ปฏิบัติ ดังนี้

(๑) ให้เจ้าหนี้หรือผู้มีสิทธิรับเงินแสดงเจตนาขอรับเงินผ่านธนาคารโดยวิธีหักเงินจากบัญชีเงินฝากของสํานักงานหรือสํานักงานศาล

(๒) ให้สํานักงานหรือสํานักงานศาลยื่นคําขอแสดงความประสงค์ให้ธนาคารหักเงินจากบัญชีเงินฝากของสํานักงานหรือสํานักงานศาลเพื่อชําระหนี้ให้แก่เจ้าหนี้หรือผู้มีสิทธิรับเงิน แล้วสําเนาคู่ฉบับไว้เป็นหลักฐานจํานวน ๑ ชุด

(๓) เมื่อธนาคารดําเนินการหักเงินชําระหนี้ให้แก่เจ้าหนี้หรือผู้มีสิทธิรับเงินแล้วให้สํานักงานหรือสํานักงานศาลจัดพิมพ์รายงานสรุปการนําส่งเงินจากระบบงานทางสื่ออิเล็กทรอนิกส์หรือสื่อเทคโนโลยีสารสนเทศประเภทอื่นของเจ้าหนี้หรือผู้มีสิทธิรับเงิน

(๔) ให้ใช้คําขอตาม (๒) ข้อมูลการนําส่งเงิน และรายงานสรุปการนําส่งเงินเป็นหลักฐานการจ่ายเงิน”

ข้อ ๗ ให้ยกเลิกความในวรรคหนึ่งของข้อ ๕๙ ของระเบียบคณะกรรมการข้าราชการฝ่าย ศาลปกครอง ว่าด้วยการเงินและการเก็บรักษาเงิน พ.ศ. ๒๕๔๒ ซึ่งแก้ไขเพิ่มเติมโดยระเบียบคณะกรรมการข้าราชการฝ่ายศาลปกครอง ว่าด้วยการเงินและการเก็บรักษาเงิน (ฉบับที่ ๒) พ.ศ. ๒๕๔๔ และให้ใช้ความต่อไปนี้แทน

“ข้อ ๕๙ ให้เลขาธิการแต่งตั้งข้าราชการของสํานักงานซึ่งดํารงตําแหน่งประเภททั่วไป ไม่ต่ํากว่าระดับชํานาญงาน หรือประเภทวิชาการไม่ต่ํากว่าระดับชํานาญการ อย่างน้อยสามคนเป็นกรรมการเก็บรักษาเงิน”

 ประกาศ ณ วันที่ ๑๒ กรกฎาคม พ.ศ. ๒๕๕๖

 หัสวุฒิ วิฑิตวิริยกุล

 ประธานศาลปกครองสูงสุด

 ประธานกรรมการข้าราชการฝ่ายศาลปกครอง

1. ประกาศในราชกิจจานุเบกษา เล่ม ๑๓๐ ตอนที่ ๖๙ ก หน้า ๑๑ วันที่ ๒ สิงหาคม พ.ศ. ๒๕๕๖ [↑](#footnote-ref-1)